**De ce?!**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doamne, ce suflete ai pus în noi

Când cerurile s-au deschis?

Lutul cel ars de vremuri şi nevoi

Ce a primit când l-ai atins?

Ce-ai semănat când lumea ai zidit

Şi temelie Tu ai pus?

Când toate ale noastre ai sfinţit,

Ce a rămas de nepătruns?

Cum s-a-ntâmplat atunci când ai cioplit

În lemnul crucii Tale sfânt,

Când Tu ai pus aluatul la dospit,

Ce n-a ieşit după cuvânt?

Când după chipul Tău ne-ai zămislit

Şi ne-ai lăsat liberi să fim,

De ce pe unii Tu ai urgisit

Şi-ai mutilat chipu-ţi sublim?

A Ta voinţă nu ţi-am împlinit

Precum în toate Tu ai vrut,

Dar dacă pentru noi ai pătimit,

De ce să vrei acum tribut?!